Мөхтәрәм милләттәшләр!

Бөтендөнья татар конгрессының Милли Шурасы исеменнән Ульяновск өлкә татар милли-мәдәни автономиясенең 20 еллыгы уңаеннан өлкәдә гомер итүче халкыбызны чын күңелдән котлыйм.

Татарлар, Ульяновск өлкәсендәге төп халыкларның берсе булып, борын-борынгыдан әлеге җирдә яшәп үз миллилеген саклап калдылар. Бу төбәктә яшәүче милләттәшләребез үзләренең тырышлыклары, уңган булулары белән дан тота. Сезнең җирлектән чыккан һәм илебезне, татар милләтен танытуда гаять күп көч түккән бихисап шәхесләр белән халкыбыз хаклы рәвештә горурлана.

Дөньяның төрле почмакларына таралып яшәгән татар халкы бүгенге көндә дә борынгы бабаларыбыздан якты мирас булып калган телен, моңын, күркәм бәйрәмнәрен, матур традицияләрен, гореф-гадәтләрен саклап, олы бер милләт булып яши икән, моның нигезендә сезнең кебек фидакарьләрнең хезмәте әйтеп бетергесез зур. Һәрдаим Ульяновск өлкәсендә узучы милли һәм дини бәйрәмнәр, милли көрәш бәйгеләре, фәнни-гамәли конференцияләр, Сабан туйлары, концертлар һәм иҗади бәйгеләр, “Өмет” газетасы, “Чишмә” тапшырулары – барысы да сезнең тырышлык һәм фидакарьлек нәтиҗәсе.

Бөтендөнья татар конгрессының Милли Шурасы Ульяновск өлкәсендә гомер итүче татарларның мәнфәгатьләрен кайгыртуда фидакарь милләтпәрвәрләребез алга таба да шулай ук актив эш алып барыр, милләтебезне бергә туплауда үзенең лаеклы өлешен кертер дигән өметтә кала. Уңышларыгыз белән киләчәктә дә барлык татарларны да сөендереп яшәгез. Күңел түрендә булган иң изге теләкләрне сезнең барчагызга да җиткерәм. Уңышлар, сәламәтлек, гаилә иминлеге телим.

Ихтирам белән,

Бөтендөнья татар конгрессының

Милли Шура рәисе В.Г. Шәйхразиев

2017 ел